om ændring af gennemførelsesafgørelse (EU) 2018/1904 om at give Nederlandene tilladelse til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem

BEGRUNDELSE

I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 23. august 2022 anmodede Nederlandene om tilladelse til at forlænge anvendelsen af en foranstaltning, der fraviger momsdirektivets artikel 285, med henblik på at momsfritage afgiftspligtige personer, hvis årlige omsætning ikke overstiger 25 000 EUR.

I overensstemmelse med momsdirektivets artikel 395, stk. 2, underrettede Kommissionen den 25. august 2022 alle medlemsstater, med undtagelse af Spanien, og den 26. august 2022 Spanien om Nederlandenes anmodning. Ved brev af 29. august 2022 underrettede Kommissionen Nederlandene om, at den rådede over alle de oplysninger, den fandt nødvendige for at kunne vurdere anmodningen.

1.BAGGRUND FOR FORSLAGET

•Forslagets begrundelse og formål

I henhold til momsdirektivets afsnit XII, kapitel 1, kan medlemsstaterne anvende særordninger for små virksomheder, herunder momsfritage afgiftspligtige personer, hvis årlige omsætning ikke overstiger en vis tærskel. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.

I henhold til momsdirektivets artikel 285, stk. 1, kan de medlemsstater, som ikke har benyttet muligheden i henhold til artikel 14 i Rådets andet direktiv 67/228/EØF, momsfritage afgiftspligtige personer, hvis årlige omsætning ikke overstiger 5 000 EUR. I henhold til momsdirektivets artikel 285, stk. 2, kan disse medlemsstater også indføre en gradvis momsnedsættelse for afgiftspligtige personer, hvis årlige omsætning overstiger det loft, de har fastsat med henblik på anvendelsen af momsfritagelse.

Nederlandene fik tilladelse til at indføre en sådan særlig foranstaltning ved Rådets gennemførelsesafgørelse (EU) 2018/1904. Foranstaltningen, der udløber den 31. december 2022, er frivillig for afgiftspligtige personer.

I den forbindelse har Nederlandene anmodet om, at den særlige foranstaltning forlænges med yderligere to år.

Nederlandene har anført, at den særlige foranstaltning mindsker den administrative byrde for både afgiftspligtige personer og skattemyndighederne, og at den bidrager til at forenkle momsopkrævningen. Ifølge Nederlandene har den særlige foranstaltning en indvirkning på statsbudgettet på ca. 0,1 %. Nederlandene har også anført, at forlængelsen af den særlige foranstaltning kun ville have en ubetydelig indvirkning på de samlede momsindtægter, der opkræves ved det endelige forbrug. En sådan indvirkning er i overensstemmelse med kravene i momsdirektivets artikel 395, stk. 1, andet afsnit.

Desuden opfylder forlængelsen af den særlige foranstaltning indtil den 31. december 2024 kravene i Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder, som fastsætter en maksimal tærskel for momsomsætningen for små virksomheder i hele EU fra den 1. januar 2025.

Det foreslås derfor, at Nederlandene gives tilladelse til at forlænge anvendelsen af den særlige foranstaltning indtil den 31. december 2024.

•Sammenhæng med de gældende regler på samme område

Lignende fravigelser, der indebærer momsfritagelse af afgiftspligtige personer, hvis årlige omsætning ligger under en vis tærskel som fastsat i momsdirektivets artikel 285 og 287, er blevet godkendt for andre medlemsstater. F.eks. er der for nylig givet tilladelse til Slovenien til at forlænge anvendelsen af en tærskel på 50 000 EUR, Polen en tærskel på 40 000 EUR, Ungarn en tærskel på 48 000 EUR, Belgien en tærskel på 25 000 EUR, Malta en tærskel på 30 000 EUR, og Den Tjekkiske Republik en tærskel på 85 000 EUR.

Fravigelsesforanstaltningen er i overensstemmelse med målsætningerne for direktiv (EU) 2020/285 om ændring af momsdirektivets artikel 281-294 om særordningen for små virksomheder på baggrund af handlingsplanen for moms og sigter mod at skabe en moderne, forenklet ordning for disse virksomheder. Den skal navnlig mindske omkostningerne til overholdelse af momsreglerne og forvridningen af konkurrencen både nationalt og på EU-plan, nedbringe de negative virkninger af tærsklen og lette virksomhedernes regeloverholdelse samt skatteforvaltningens kontrol. Desuden er tærsklen på 25 000 EUR i overensstemmelse med direktiv (EU) 2020/285, idet direktivet giver medlemsstaterne mulighed for at fastsætte tærsklen for momsfritagelse til højst 85 000 EUR i årlig omsætning (eller et tilsvarende beløb i national valuta).

•Sammenhæng med Unionens politik på andre områder